ก.ล.ต.เสนอใช้มาตรการทางแพ่งสกัดปั่นหุ้น
ก.ล.ต.ชงคลังแก้พรบ.หลักทรัพย์ฯ เสนอเพิ่มมาตรการเอาผิดทางแพ่ง ทำผิดห้ามเข้าตลาดหุ้น 5 ปี
9 เม.ย. 2556

ก.ล.ต.ชงคลังแก้พรบ.หลักทรัพย์ฯ เสนอเพิ่มมาตรการเอาผิดทางแพ่ง ทำผิดห้ามเข้าตลาดหุ้น 5 ปี
นายวสันต์ เทียนหอม รองเลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า สำนักงานได้เสนอร่างแก้ไข พ.ร.บ.หลักทรัพย์และตลาดหลักทรัพย์ พ.ศ. 2535 ให้กระทรวงการคลังพิจารณาแล้ว โดยมีการเพิ่มมาตรการทางแพ่งมาใช้กับการกระทำที่ไม่เป็นธรรมในตลาดหุ้น เช่น การปั่นหุ้น การเปิดเผยข้อมูลอันเป็นเท็จ และการใช้ข้อมูลภายใน จากปัจจุบันที่จะพิจารณาความผิดทางอาญาเท่านั้น
นอกจากนี้ ยังห้ามผู้ทำผิดเข้ามาซื้อขายในตลาดหุ้นเป็นเวลา 5 ปี และต้องชดใช้ค่าใช้จ่ายให้กับสำนักงานฯ ที่มีภาระในการตรวจสอบด้วย 
นายวสันต์ กล่าวว่า การนำกฎหมายแพ่งมาใช้จะช่วยทำให้การตรวจสอบ การกำกับดูแลมีประสิทธิภาพ และสามารถนำตัวผู้ทำความผิดมาลงโทษได้มากขึ้น 
ทั้งนี้ กฎหมายที่ปรับปรุงใหม่หากเชื่อว่ามีการทำความผิด ก็สามารถเชิญตัวมาให้ปากคำเพิ่มเติมได้ทันที ไม่ต้องพิสูจน์จนปราศจากข้อสงสัยว่ามีการทำผิดจริงเสียก่อนเหมือนทางอาญาที่ใช้ในปัจจุบัน ซึ่งบางครั้งข้อเท็จจริงที่ได้ไม่สามารถต่อภาพให้ครบถ้วนสมบูรณ์ ทำให้คดีถูกยกฟ้อง หรือไม่มีการส่งฟ้อง
สำหรับวิธีดำเนินการนั้น จะมีการตั้งคณะกรรมการพิจารณาลงโทษทางแพ่ง หากผู้ทำผิดยอมรับผิดก็จะเสียค่าปรับในอัตราไม่เกิน3 เท่าของผลประโยชน์ที่เกิดขึ้นแต่หากไม่ยอมรับก็จะถูกส่งต่อเข้ากระบวนการพิจารณาของศาลต่อไป
ด้าน พ.ต.อ.สีหนาท ประยูรรัตน์ เลขาธิการคณะกรรมการป้องกันและปราบปรามการฟอกเงิน (ปปง.) กล่าวว่า ได้นำเรื่องการปั่นหุ้นเป็นหนึ่งในมูลฐานความผิดตามกฎหมาย ปปง. ซึ่งประกาศใช้เมื่อเดือน ก.พ.ที่ผ่านมา ทำให้ ปปง.สามารถเข้าไปยึดทรัพย์ผู้ที่ทำความผิดปั่นหุ้นได้ และกฎหมายก็ให้อำนาจในการยึดทรัพย์ย้อนหลังได้ด้วย